Napadi na civile u Avganistanu
U najkrvavijem napadu bomba raznela jedan minibus usmrtivši svih 13 putnika
Jedna bomba postavljena kraj puta i pešadijske mine u Avganistanu raznele su jedan minibus pun žena i dece, nekolicinu zemljoradnika i jednu tovarnu životinju u nizu napada na civile koji su izazvali oštre osude vlade u Kabulu. Najkrvaviji napad dogodio se danas u oblasti Šamilzaj, u pokrajini Zabul, gde je bomba raznela jedan minibus usmrtivši svih 13 putnika. Funkcioneri kažu da su sve žrtve bile članovi jedne porodice i da među poginulima ima žena i dece. Lokalni funkcioneri kažu kako vruju da je reč o avganistanskim izbeglicama koje su se vraćale iz Pakistana. Dan ranije, u pokrajini Kandahar, na sličan način je stradalo nekoliko seljaka. Dva zemljoradnika poginula su kada je njihov magarac nagazio na minu. Odmah za njima poginula su još dvojica koja su pokušala da im priteknu u pomoć. Avganistanski predsednik Hamid Karzai osudio je danas te napade, nazvavši ih delima ljudi koji ne žele da nacija ima život bez tuge". Civili u Avganistanu često su mete napada ekstremista koji već skoro deset godina vode ustanak protiv stranih snaga. Tokom današnjeg dana još najmanje dve osobe poginule su u odvojenim napadima. U međuvremenu, više stotina Avganistanaca demonstriralo je danas u Kabulu protiv, kako tvrde, pakistanskih raketnih napada preko granice u kojima je poginulo na desetine ljudi. Demonstranti su uzvikivali "Smrt Pakistanu!", protestujući zbog pogibija 36 ljudi tokom proteklih nekoliko nedelja, među kojima je bilo i dece. U ponedeljak, predsednik Avganistana Hamid Karzai susreo se u Kabulu sa načelnikom generalštaba pakistanske armije, generalom Ašfakom Kajanijem, zahtevajući obustavljanje raketnih napada. Predstavnik pakistanske armije, generalmajor Atar Abas, rekao je u ponedeljak da vojska nije namerno ispaljivala rakete, ali da je nekoliko projektila možda slučajne preletelo granicu u okviru borbi sa lokalnim ekstremistima.